oor kamp en visvang – Mamma-luv
March 31, 2018 Andorize	Droog, Genade, tuin, Vrugbaar, Water	1 Comment
Visvang by Bloemhofdam
Ons het die naweek by Bloemhofdam gaan kamp en visvang. Dis so 300 km van hier af. Laaaaaang pad, warm, daar gekom en die wind het sommer van dag 1 af onplesierig gewaai. Amper stormsterkte. Ons kon eers die tent na skemer opslaan, die gazebo was tevergeefs, en die sambreel kon ons darem op ‘n manier opgeslaan kry en stabiel hou. So ons het darem ‘n koeltetjie in die hittige son gehad.
Ons het omtrent teen middagete begin visvang na ons gesukkel het om plek te kry by die Sandveld reservaat. Dit was stampvol. Net aan die anderkant van die brug by die Bloemhof reservaat, het ons ‘n lekker staanplek gekry en redelik privaat.
Die visse het redelik gebyt. Adriaan het 13 visse gevang waarvan die meeste karps was, plus ‘n paar barbers. Ek het net 6 gevang – 4 karps, ‘n barber en ‘n muddie. Die volgende dag se poging het nie vrugte afgewerp nie, ook nie die oggend daarna nie. Ons het maar besluit om op die laaste dag vroeg op te pak – moedeloos en windverwaaid.
Bloemhofdam is nou amptelik laaste op my lys van visvangplekke. Ek was al op drie geleenthede daar en elke keer se vangs was nie juis van ‘n groot sukses nie. Die naweek was die finale spyker in die doodskis wat Bloemhofdam aanbetref. Kyk net hoe die arme tent gesukkel het om regop te bly!
Aan die positiewe kant bly kamp en visvang darem lekker, en mens leer elke keer hoe om jou tegniek te verbeter; hoe om die omstandighede te lees soos die weer, die water, en waarvan die visse hou. So ‘n mens stap ondanks ongunstige omstandighede met meer ervaring weg. Is die lewe nie ook maar so nie?
September 27, 2015 Andorize	Bloemhofdam, visvang	Leave a comment